Jätteitä entisiltä ajoilta
Jätteitä entisiltä ajoilta ovat Turengin asemahuoneissa ovien yläpuolella olevat, suurilla kirjaimilla varustetut ilmoitustaulut, joissa luetaan: "Biljettkontor", "Bagage expedition", "Väntsal för 3:je klass", y. m. Eiköhän liene jo aika, että niin täydelleen suomenkielisessä paikkakunnassa, kuin Turenki on, saisi yllämainitut kirjoitukset lukea myöskin suomenkielisinä. Asiain nykyisellä kannalla ollen saattaa näet joku umpisuomalainen erhetyksessä mennä sellaiseen huoneeseen, johon hänellä ei muuten olisi lupa mennä ja josta virassaan tarkka asemamies hänet sentään pian karkottaa. Mutta asemamieheltä tulisi se vaiva säästetyksi muuttamalla yllämainitut kirjoitukset joko kokonaan suomenkielisiksi tai asettamalla suomenkieliset kirjoitukset edellisten rinnalle. Tuskinpa olisi liikaa, vaikka aseman ulkoseinässä oleva nimi: "Turengi" samalla muutettaisi suomalaiseksi: "Turenki", niinkuin on esim. naapuri-asemalla: "Leppäkoski". - Enpä luulisi yllämainituilla muutoksilla loukattavan nykyistä kieliasetustamme, vielä vähemmän paikkakuntalaisten mieliä.   -k-.

[Lähde: Uusi Suometar 24.5.1890 sivu 3; kirjoittaja tuntematon]

Rautatieliikenne